
Ψηφιακή Στρατηγική 2006-2013:
Τεχνολογικά εργαλεία για την ανάπτυξη των δήμων

Τον Ιανουάριο του 2006, τέθηκε σε εφαρμογή στην Ελλάδα μια ολοκληρωμένη Ψηφιακή Στρατηγική για την περίοδο 2006-2013, που αποσκοπεί στην αποδοτικότερη αξιοποίηση των τεχνολογιών πληροφορικής και του Internet σε όλο το εύρος της κοινωνίας και της οικονομίας. Η νέα Ψηφιακή Στρατηγική αποσκοπεί σε ένα «Ψηφιακό Άλμα» και αναλύεται σε δύο κατευθύνσεις:

 α. Βελτίωση της παραγωγικότητας και 

 β. Βελτίωση της ποιότητας ζωής μέσω της αξιοποίησης νέων τεχνολογιών

Η Ψηφιακή Στρατηγική 2006-2013 προσφέρει νέες αναπτυξιακές ευκαιρίες στους δήμους όλης της χώρας, αξιοποιώντας τις νέες τεχνολογίες. Η Ειδική Γραμματεία Ψηφιακού Σχεδιασμού έχει στόχο να εμπλουτίσει τα ήδη υφιστάμενα εργαλεία πολιτικής των δήμων με νέες «ψηφιακές δυνατότητες», μέσω μιας σειράς παρεμβάσεων, όπως ενδεικτικά: 
α.
τη δράση «Ψηφιακή Αυτοδιοίκηση» που δίνει τη δυνατότητα σε όλους τους δήμους της χώρας να αναπτύξουν ψηφιακές υπηρεσίες εξυπηρέτησης των πολιτών και να προβάλλουν τα ιδιαίτερα τοπικά χαρακτηριστικά τους (προϋπολογισμός €60 εκατ.)

β.
τη χρηματοδότηση 146 δήμων και 24 ΤΕΔΚ για τη δημιουργία ασύρματων δικτύων ευρυζωνικής πρόσβασης, που συνδέουν μεταξύ τους τοπικά σημεία δημόσιου ενδιαφέροντος (προϋπολογισμός €19 εκατ.)

γ.
τη χρηματοδότηση της δημιουργίας μητροπολιτικών δικτύων οπτικών ινών σε 75 δήμους (προϋπολογισμός €63 εκατ.) 

δ.
τη χρηματοδότηση της δημιουργίας δημόσιων κέντρων πληροφόρησης σε 29 δημοτικές βιβλιοθήκες σε αντίστοιχους δήμους της χώρας (προϋπολογισμός €2 εκατ.)

ε.
τη χρηματοδότηση του ολοκληρωμένου πληροφοριακού συστήματος εθνικού δημοτολογίου (προϋπολογισμός €4,2 εκατ.)

στ.
τη χρηματοδότηση της ηλεκτρονικής πύλης της ΚΕΔΚΕ, για τη δημιουργία ενιαίου διαδικτυακού περιβάλλοντος σε 27 ΟΤΑ και την παροχή ψηφιακών υπηρεσιών σε πολίτες και επιχειρήσεις (προϋπολογισμός €2 εκατ.)

ζ.
την προώθηση της ευρυζωνικότητας, με επιδεικτικά έργα σε περισσότερους από 40 δήμους της χώρας (προϋπολογισμός €11 εκατ.)

η.
τη χρηματοδότηση εξοπλισμού πληροφορικής σε κέντρα προώθησης της απασχόλησης σε 35 δήμους της χώρας (προϋπολογισμός €3 εκατ.)

θ.
τη χρηματοδότηση μιας σειράς παρεμβάσεων που ωφελούν άμεσα τους δήμους όλης της χώρας (δίκτυο «Σύζευξις», εξοπλισμός ΚΕΠ κλπ.)
Κατάρτιση Αιρετών Εκπροσώπων Πρωτοβάθμιας Αυτοδιοίκησης
Επιπρόσθετα των παραπάνω δράσεων, η Ειδική Γραμματεία Ψηφιακού Σχεδιασμού σε συνεργασία με την Κεντρική Ένωση Δήμων και Κοινοτήτων Ελλάδος (ΚΕΔΚΕ) και το Ινστιτούτο Τοπικής Αυτοδιοίκησης εγκαινιάζουν μια μεγάλη παρέμβαση για την εξοικείωση περισσοτέρων των 17.500 αιρετών εκπροσώπων της Πρωτοβάθμιας Τοπικής Αυτοδιοίκησης με τις νέες τεχνολογίες πληροφορικής και το Διαδίκτυο, και την εκπαίδευση στη χρήση τους.

Η κατάρτιση περιλαμβάνει δυο συμπληρωματικές κατευθύνσεις:

α.
η πρώτη κατεύθυνση αφορά στην εξοικείωση των αιρετών στη χρήση υπολογιστή και ευρυζωνικού Διαδικτύου, 

β.
η δεύτερη κατεύθυνση αφορά στην καλύτερη αξιοποίηση των πληροφοριακών συστημάτων και ψηφιακών υπηρεσιών που υλοποιούνται στους δήμους, στο πλαίσιο της Ψηφιακής Στρατηγικής 
Η κατάρτιση των αιρετών εκπροσώπων στις νέες τεχνολογίες, θα αναδείξει με τον καλύτερο τρόπο τις δυνατότητες που προσφέρει η πληροφορική και το Internet στην Περιφέρεια. 
Στόχος της παρέμβασης είναι να ενεργοποιηθεί η κάθε τοπική κοινωνία ώστε και να αξιοποιήσει τις νέες ψηφιακές ευκαιρίες και να βρει νέους, αποτελεσματικότερους τρόπους για την ανάπτυξη.

